Dohoda
medzi vládou Slovenskej republiky a vládou Českej republiky o prepojení slovenskej rýchlostnej cesty R 6 a českej rýchlostnej cesty R 49 na slovensko-českej štátnej hranici

Vláda Slovenskej republiky a vláda Českej republiky (ďalej len “zmluvné strany”)

-	v snahe o skvalitnenie cestného spojenia, so zameraním na podporu  rozvoja obchodu a ekonomických vzťahov medzi oboma štátmi,
-	v snahe o ochranu životného prostredia, racionálne využitie energie, bezpečnosť cestnej premávky a zlepšenie pracovných podmienok vodičov, a
-	s uznaním vzájomných výhod a záujmu vo veci prepojenia rýchlostných ciest R 6 a R 49 na spoločnej štátnej hranici,

dohodli sa takto:

Článok 1
Predmetom tejto dohody je plánované prepojenie slovenskej rýchlostnej cesty R 6 a českej rýchlostnej cesty R 49 na slovensko-českej štátnej hranici medzi obcami Lysá pod Makytou a Střelná.

Článok 2
1.	Prepojenie rýchlostných ciest sa uskutoční na spoločnej štátnej hranici medzi hraničnými znakmi 1/9 a 1/14.
2.	Podrobné stanovenie trasy a parametrov rýchlostných ciest v mieste prepojenia na slovensko-českej štátnej hranici bude vykonané na základe vzájomne skoordinovanej projektovej dokumentácie.
3.	Ustanovenie odseku 2 tohto článku bude realizovať na území Slovenskej republiky Slovenská správa ciest a na území Českej republiky Riaditeľstvo ciest a diaľnic ČR.

Článok 3
Vykonávaním tejto dohody nedochádza ku zmene priebehu slovensko-českej štátnej hranice.

Článok 4
1.	Táto dohoda môže byť zmenená alebo doplnená písomnou formou na základe vzájomnej dohody oboch zmluvných strán. 
2.	Táto dohoda sa uzaviera na dobu neurčitú.
3.	Táto dohoda podlieha schváleniu v súlade s vnútroštátnymi právnymi predpismi každej zmluvnej strany, čo bude potvrdené výmenou nót. Dohoda nadobudne platnosť 60-tym dňom odo dňa doručenia neskoršej nóty.

Dané v ..............................dňa...................................v dvoch pôvodných vyhotoveniach, každé v slovenskom a českom jazyku, pričom obe znenia majú rovnakú platnosť.

Za vládu                                                                      Za vládu          
Slovenskej republiky                                                   Českej republiky